和子瞻蜜酒歌
作者：蘇轍
朝代：宋

paragraphs: 蜂王舉家千萬口，黄蠟爲糧蜜爲酒。
口銜澗水拾花鬚，沮洳滿房何不有。
山中醉飽誰得知，割脾分蜜曾無遺。
調和知與酒同法，試投麴糵真相宜。
城中禁酒如禁盜，三百青銅愁杜老。
先生年來無俸錢，一斗徑須囊一倒。
餔糟不聽漁父言，煉蜜深愧仙人傳。
掉頭不問辟穀藥，忍饑不如長醉眠。